khistorydata/jeongjo-sjw-relations huggingface dataset:
정조 20년 · 목
樂性等承候也○予曰咨文中方物事卿等果領會其文勢耶有方言之不通處作兩分呈四字泛看以爲分作兩件各呈於兩處矣更聞承文提調言老譯輩皆以兩分爲句蓋彼中常用語而如我國所稱方物一起二起之云也更爲取見則其下又有三分句語卿等以爲如何看濟恭等曰文勢果是以兩分爲句而上所稱無用二字其意連續於下段矣予曰然則今番謝恩方物當爲一起乎蓍東曰今番則謝恩自別當備二起而呈別咨於禮部更待禮部知委爲好矣予曰今行爲二起則節行時方物當不更備以去耶蓍東曰似當然矣予謂樂性曰元子小學第二卷昨日盡讀有小饌故招左承旨分饋矣其果往傳乎樂性曰果承聞而不勝慶祝矣歲初下敎今年當就外傅臣等將覩盛擧方切顒企矣予曰姑待春和而且難其人卿等擧其所知可也蓍東曰古者八歲始入小學而七歲已讀小學二卷睿學可謂天縱矣予曰明倫篇偪屨著綦等語猝難知解而無不諦釋其形容亦可謂夙就矣讀小學未必能行小學之事而天未曙而起三更後始就眠此則性所然也樂性曰稟氣陽剛自爾能然矣頤之曰譯員額數再昨年爲十三人今行當入十六人然人包旣小則多人入去亦甚不緊今行人員從其省約似好矣予曰大臣之意何如蓍東曰聞老譯之言今行亦依再昨年例以十三入送無妨矣予曰依此爲之頤之曰八包一事誠甚悶然合有變通之道矣予曰自今年公用則灣商豈不自當云耶蓍東曰此亦有與前差異者銀價前則爲三兩三錢今過四兩灣商呈于備局如前還給松商或京馬主故臣招問諸譯官皆以爲銀貨旣騰踊不可不稍高其價云矣濟恭曰臣意以爲灣商之請不可許也蓋銀價隨時高下則一定高價後不得復低況自今年帽稅及後市竝許其殖利備納四萬兩錢則在渠輩其利亦博而今必欲銀價之更高者其意專在於四萬兩中多削出貿銀條也立法之初不可專信渠輩言此政所謂秦之求無已也予曰取銀之道不可不講此則有司之臣不得辭其責矣濟恭曰銀則天下之通貨也錢則國中之行貨也譯官輩自前以錢換用公用之銀銀則易盡而所換之錢未必復爲銀子故自古稱宣川銀爲最上每年使行譯官輩必欲換出而臣於待罪箕營時絕不許給矣其後聞之無一分留者我國事多從變通中壞了臣則以爲雖當銀貨匱乏時公藏之銀貨決不可推移用之矣蓍東曰至於今番使行所用之銀猝難變通聞松留爲迎勅貿儲銀子爲四千兩皆以四兩錢貿置而勅行旣不出來則此不過留儲今番所用之銀以其本價貿用則勢將兩便矣予謂頤之曰退議於大臣從長爲之可也予謂濟恭曰卿之華城詩再昨年今年兩軸中各步其二韻待卿今日登筵有此書贈矣濟恭奉讀跪謝曰自古人臣之得此於君父凡幾人矣臣當奉歸子子孫孫作爲傳家之寶矣
정조 20년 · 강
命謝恩使行取用京盤纏
정조 20년 · 목
右議政尹蓍東啓言今番謝恩使行盤纏已以元求請來納事知委各道矣發行日子若在今月晦間來月旬前則似有治行窘束之慮令惠廳依近例以京盤纏出給其代照數收捧於各邑邸人等處則在該廳無所損失在使行大有關緊請以此分付從之
정조 20년 · 강
推訓鍊大將李柱國汰別將徐有秉
정조 20년 · 목
承旨洪義榮啓言隨駕馬兵陣上札駐當拔鞭棍而今日動駕時馬兵或拔或否軍容不齊揆以師律誠極駭然該營大將推考當該別將所當重勘而本院請推外無他罰何以爲之從之敎以當該別將汰去
정조 20년 · 목
承旨黃昇源啓言臺臣朝服冠之必戴獬豸法意有在而持平李始源不戴獬豸而登筵請推考從之始源以承旨請推避嫌批以身在執法之列冠不戴豸所失非細勢難例批依啓
정조 20년 · 강
大司鍊林濟遠上疏賜批
정조 20년 · 목
疏略曰臣冒當試役竟速官謗罪之有無已經啓言之當否無足較挈而事關四維理合三裭伏乞亟賜鐫免噫科弊之混雜士習之澆冒莫今時若則弊不可不矯習不可不正雖然移風易俗難責於卒地謀始圖終貴在於堅定雖以今科而言之申令未早束迫太急人不信法其勢卽然若其善後之圖堅如金石信如四時一此不懈庶見成效由前則有未豫之歎由後則有稍解之慮誠能曉之於庚甲守之如關和則弊可革而習可正也在易之二卦漸有不迫之訓恒有可久之義臣敢以二卦爲殿下誦之批以卿言亦然本職許遞
정조 20년 · 목
持公事入侍也○予曰各道放未放毋以成册爲之事曾有下敎而今此成册登聞有違申飭之意若自備局如是行會則責在備局不然而該道又復因循則當自備局請罪道伯此意言于有司堂上李時秀可也予謂尹光顏曰宣武祠修掃事曾有申飭而每因其守直之不能擇人輒致廢蕪奉審後庭廡牆垣一一遍審以來可也予謂成種仁曰纔解嶺邑之符南農消息必有入聞者今年麥事何如云耶種仁曰聞嶺麥雖或有凍損處亦將不至失稔云矣予曰然則此畿內得差勝耶畿內則將未免失稔云預念民事憂悶何言種仁曰麥農不在於立苗之疏密專在於成實之如何秋年雖經正月之寒猶不至於專損春年亦緣雨水之頻敷播種愆期而已種處則今萬茁茂云矣予曰正月之寒挽近所無而近日亦多寒冷花信猶杳然矣種仁曰聞三南竹田亦皆凍損可知春寒之無前矣予曰以竹田長養事曾有申飭果能有效否種仁曰嶺南之竹本不如湖南之盛而朝令以後嚴飭禁䂨頗有實效矣
정조 20년 · 강
命以十三日親傳咸興永興本宮衣幣香燭
정조 20년 · 목
敎曰十三日感興永興本官衣幣香燭奉詣時當親傳前一日齋宿皆依昨年例爲之該房知悉擧行
정조 20년 · 강
召見定例堂上尹行恁廣州留守徐有隣于便殿遣承旨詣先蠶壇及宣武祠奉審摘奸
정조 20년 · 목
先蠶壇及宣武祠祭在明日也敎曰禮房承旨傳香與初獻官進詣神室陪奉神位版至先蠶壇奉安後奉審摘奸以來還奉時亦依先農壇祭享例爲之又敎曰禮房承旨馳詣宣武祠奉審摘奸以來
정조 20년 · 강
推傳諭史官徐俊輔還送狀本
정조 20년 · 목
政院啓言卽見進賀正使李秉模所到處傳諭史官徐俊輔狀啓則不書職銜有違格式原狀啓今方還下送而不審之失不可無警請推考允之
정조 20년 · 강
命犯夜中官張漢得令金吾堂上嚴杖捧供
정조 20년 · 목
二所巡廳以犯夜人內官張漢得執捉啓敎以令金吾堂上嚴杖究問犯禁委折捧供以聞事分付
정조 20년 · 강
遞判義禁沈頤之知義禁申思運同義禁曺允大韓光近
정조 20년 · 목
政院啓言張漢得嚴杖捧供事命下而判義禁沈頤之同義禁曺允大韓光近俱有身病知義禁申思運未肅拜不得擧行云請竝牌招敎以竝許遞
정조 20년 · 강
命宣傳官三次射會未滿四矢人李貞坤南志復李亨謙金植竝令兵判嚴棍分防西北邊此
정조 20년 · 목
因宣傳官未滿四矢人更試單子敎以名以武臣不知操弓則此輩焉用三試之後堇免於未滿四矢極爲駭然更令試取近於苟且令兵判爲先嚴棍十度後依新出身例西北邊地赴防今科赴防者只是一人甚爲草草兼以此輩代充以增額數南志復外柳葉箭十巡番番二十矢鐵箭番番百三十步騎芻番番三中此三技中雖一技如彼成功然後狀聞分揀其前雖髮至皤皤毋敢踰鐵嶺浿江事分付西北帥臣處事亦令兵判知悉○兵曹以宣傳官李亨謙金植平安道江邊分防李貞坤南志復咸鏡道六鎭分防啓
정조 20년 · 강
減下副司勇張胤宗軍銜
정조 20년 · 목
吏曹啓言卽接慶尙監司李泰永移文則副司勇張胤宗所抱貞疾積年沈痼萬無强策登程之望所帶軍職依傳敎減下之意枚移該曹云矣張胤宗實病旣難上來請軍銜減下允之
정조 20년 · 강
命以十五日致祭洪奉朝賀
정조 20년 · 목
敎曰四明何日孺慕難抑況欲所慰慈官之心則尤豈可已之乎且況科甲之重回上舍之聯名在他人猶可謂稀貴在於奉朝賀處地而此日此侑其可獨闕乎予心愴憾無以爲喻十五日洪奉朝賀家亦爲致祭祭文當親撰以此分付
정조 20년 · 강
命奉朝賀南有容家致祭時遣閣臣
정조 20년 · 목
敎曰南奉朝賀家致祭禮官則歇遣閣臣事分付
정조 20년 · 강
遞承旨尹光顏以金翰東崔獻重爲承旨尋遞翰東獻重以李亨元李義鳳代之竝前望也
정조 20년 · 목
敎曰在外承旨許遞與未差之代前望單子入之待下批牌招察任以翰東獻重批下致院以俱在外啓稟敎以許遞前望單子入之以亨元義鳳批下
정조 20년 · 강
遞差中學敎授李始源東學敎授林漢浩西學敎授金銑南學敎授趙德潤
정조 20년 · 목
政院啓言四學春等學製限內俱不設行中學敎授李始源東學敎授林漢浩西學敎授金銑依定式禁推傳旨捧入南學敎授趙德潤奉命在外合有變通之道何以爲之敎以竝遞差在外者許遞前望單子入之
정조 20년 · 강
重推先蠶壇大祝韓用鐸
정조 20년 · 목
政院啓言昨日先蠶壇享所塡祝時初獻官安昌君姓名當爲具書而大祝不書姓字雖卽釐正莫重享禮如是做錯萬萬未安請當該大祝韓用鐸不可以事過而無警請從重推考允之
정조 20년 · 강
還送慶尙監司李泰永薦狀嚴飭更薦
정조 20년 · 목
慶尙監司李泰永以才行表著人姓名年歲開錄馳啓敎曰七十州幅員之廣經明行修有德行有才藝下此鄕黨之稱美以一能者果止是三人而三人者亦果道內七十州之無異辭之第一翹楚乎況向下飭敎何等截嚴則其所擧行若是泛忽極爲駭然薦目還下送更以他儒多數薦擧各於人名之下書以行義文學才能及可合著稱之實蹟仍以世派居住懸註修啓切勿更循年例道薦之套習事令該曹別關嚴飭該道
정조 20년 · 강
命平山出身禹尙度待窠收用
정조 20년 · 목
兵曹啓言平山宣薦出身禹尙度今已上來故臣招見其身手則鬢髮雖白氣力尙健爲人亦頗近可敎以待窠收用
정조 20년 · 강
假注書徐俊輔以回還進賀正使李秉模附奏馳啓
정조 20년 · 목
狀啓以爲臣伏奉聖敎本月初八日馳往傳諭于回還進賀正使李秉模所到處鳳山郡山壽院則以爲史官遠臨路次傳宣聖旨溫音鄭重德意藹然恩榮所被道路生輝相顧莊誦無任感祝之至今方按站前進以爲旬後復命之計云矣臣則自此伋爲前進先期復命計料
정조 20년 · 강
檢閱金履永以判敦寧金履素附奏馳啓
정조 20년 · 목
狀啓以爲臣敬奉聖諭傳諭于判敦寧金履素所住處則以爲臣罪戾旣重無路轉動縮伏惶隕靡所措躬恩諭荐降至以十五日簉朝爲敎臣於此感泣震越不暇量度方將冒沒前進待罪江外云大臣今旣登程臣亦隨往
정조 20년 · 목
因監軍單子敎以昨日監軍爲之
정조 20년 · 강
京畿監司金文淳以抱川鄭道大獄事査實馳啓
정조 20년 · 목
狀啓以爲因擊錚人抱川鄭再葉爲其父道大訟冤自刑曹履啓有詳査啓聞之命矣以抱川縣監徐理修永平縣令李宗明別定査官參考原案盤問各人則鄭道大致命根因非毆非踢分明是自縊故檢官之實因執定旣曰自縊其子之擊錚原情亦云自縊則自縊者雖極悲冤逼以致之自縊者元無償命之律而再葉乃於本獄決處之後拖引不相干之人謂以彭位則平日含憾亥命則暗地指囑依俙執跡增衍爲說至有依法償命之語而及夫査庭納供渠亦自服其爽實誣罔哀彼道大本以屢代之良種橫被難洗之累名悍校之竝子酷刑已不勝其苦班族之枉引屈招亦有所難處憂畏輾轉遂至自裁此專由於申致彬威逼之罪前道臣在任時已爲七朔牢囚五次刑訊終至照律勘放則再葉之敢生法外之心至有驚動天聽之擧者不可以爲父訟冤有所曲恕自臣營從重懲礪令該曹稟處○刑曹啓言鄭道大之致此雖有致之死者而其實卽自縊也致之死之慘毒無異梃刃則在其子欲報之心寧有極哉而考之律則致之死者奸盜外無償命之法此一款元非可論況且致彬之受賂在渠非不巧惡旣受其賂則其無欲殺之心可知也七朔之囚五次之刑其爲懲治亦不可謂不嚴今者再葉猶不自制其悲冤之心乃於決處旣久之後作此籲天之擧如彭位亥命之或疑挾憾或疑勒推竝與致彬皆謂償命而及夫査庭納招乃稱爽實則道大之自殞實由於橫被竊鐵之疑濫受治盜之刑皆足以羞愧而致死焉耳於渠雖甚矜惻敢爲欺天之辭以圖法外之償命哉干連諸人之已勘今不可加罪而再葉誣罔之罪在所嚴處請竝依道臣査啓處之允之
정조 20년 · 목
具翼善冠袞龍袍乘輿出協陽門進善門入摛文院齋宿
정조 20년 · 강
召見大臣備堂于齊所
정조 20년 · 목
敎曰十五日次對進定於今日○予曰春序已暮日氣尙寒花信杳然史官亦足書之矣右議政尹蓍東曰正月之寒天下大同云花氣之蕭索無足怪矣而朝看北岳則又有雪色矣予曰雪亦非其時矣雨暘不時予甚憂慮故次對進定於今日矣蓍東曰近者井泉多涸昨日之雨亦或有潤物之功矣予曰春寒如此麥事可憫矣蓍東曰備堂座目訓將職銜以兼知訓鍊書入臣之不察之失不勝惶恐矣予曰知訓鍊非實職乎果是實職則當不書兼字若是兼職則座目當書護軍而知訓鍊則不當書矣蓍東曰無實職則知訓鍊爲實職有實職則知訓鍊爲兼職云矣予曰然則將臣亦何不察也兵判考經國大典以入可也予曰訓鍊之於武臣誠華職矣古有武學故朱子當爲武學敎授而我朝渠誠之疏有可考矣自武學之廢改以訓鍊院矣蓍東曰誠如聖敎矣予曰近因訓鍊院修改事思之若建武成廟則武學可以大備而此誠閑思漫量也蓍東曰聖敎誠不勝欽仰矣予曰朱子嘗謂諸葛孔明庶幾禮樂蓋孔明實合從享於文廟矣蓍東曰澹泊明志寧靜致遠八字大有功於後學故故重臣金萬重嘗以爲孔明從祀文廟宜矣而皇朝嘉靖年間亦嘗從享於文廟矣予曰武臣亦何可徒尙弓馬乎蓍東曰欲穀之詩書杜預之春秋古稱名將然則將臣亦不可少忽於詩書禮樂而眞箇武略不在弓馬矣蓍東曰向以羅里鋪句管堂上事始知徐龍輔趙鎮寬之以世嫌不相見以臣愚見龍輔似過矣予曰其所以爲世嫌者何事也蓍東曰此不過監司之罷黜守宰事也以此而世世爲嫌已是過當而揆以公體亦不當如是矣予曰意其有難强之事姑不提飭矣卿言如此當申飭矣予曰魏伯珪疏見之乎蓍東曰伯珪等疏多有開眼處而適未及詳見矣予曰忠淸監司林濟遠辭陛時深以麥事爲憂而且云民戶十室九空果如其言則豈不憫哉蓍東曰濟遠所奏似有過中者矣雖以道路上目擊言之閭閻到處撲地臣則以爲土不加闢而生齒則日繁矣予曰壬辰以前自城中至江外人家極爲櫛比云而挽近以來昔之櫛比者太年空疏亦豈可謂之戶口增乎蓍東曰大同創行之前外邑吏屬彌滿京城經閣歲月故買室伋居者不勝其多其時江外人家之櫛比亦事勢之所然也予曰生之者衆食之者寡則財恒足矣而今則生之寡而用之衆奢侈日甚而生民日悴豈非大可憂念處乎蓍東曰聖王御宇治法政謨惟當以節用而愛民五箇字爲要道近日奢侈之弊非但衣服飮食之費有甚於衣服惟願聖躬親自崇儉以圖丕變焉予曰卿若隨事交勉力所及處予豈不加意而俗習已痼日益侈汰其弊將至於紀綱陵夷貴賤混淆詩云東人之子粲粲衣服者不事近之矣昨春一宰臣疏後果有改觀之效乎予每念及此不覺坐以待朝也若不大加飭勵隨處節約則其將若之何哉卿等須亦善爲曉諭先自宰列近侍逮至閭巷匹庶期有觀感之效以爲對揚之方可也雖以章服言之朝士之必服甲紗者不踰三十年矣甲紗自尙衣院求之亦難得豈不至貴乎單紗亦非可服之物其輕脆難久無異生綃矣大抵近來弊風恥爲人笑故必欲倣效轉相務勝若以人之笑之不以爲恥則國其庶乎夏書云朽索之御六馬今日之所可凜然奚特朽索御馬之比哉予嘗見故相臣李福源爲翊善時服藍色章服戶判必知之矣自今以後四品以上服藍色或與草綠通用似爲便好矣蓍東曰曾見朝臣畵像多有藍色章服矣予曰近日朝蓍不成規模目下急務莫若爲長遠之慮予之所恃惟大臣而已相業之業字卽成事成功之義也予之求助於卿者實在於立定規模成就事功無論大變小變而必也見信於民然後可以贊君德而做相業卿其勉之蓍東曰臣之爲人萬萬不似猥忝秉軸每以有君無臣中夜惶歎及承今日之下敎不覺感涕之被面矣予曰予八年費心而纔得左相又八年而纔得卿來若於向來出而浮沈於世則難保其成就今日之人望此後八年又安得如卿者乎蓍東曰禁府文案以特敎有所割出者云凶逆如國榮在簡而其罪名豈可割去而蕩滌之乎予曰外面省之則雖似未穩而予亦有所據國榮之臺啓律名卽是孥籍而金吾所在文書不過歸還田里歸還旣非罪名則尙今留置金吾實無意義李在簡之罪因左相及金奉朝賀疏始知之而旣不一問在道徑殞則加以極律終涉法外不然則予豈爲此耶蓍東曰榮簡罪名難容於覆載之間大書特書有何不可而特使割去以屈王法乎其時禁堂李鼎運宋鍈聞其事實元非掩置云矣沈頤之曰金吾文案比臺啓縱有輕重而罪名發端賴有此紙決不可割去矣況在簡事金吾文案與臺啓無甚輕重乎吏曹判書沈煥之曰榮簡事大臣已奏達而臣竊以爲王府丹書割去之聖敎實爲萬萬過擧矣豈可使凶賊輩罪名一朝蕩然無所懲乎且金吾堂上疏政院以禁令不受承旨之奉下敎阻搪設有可據而至於守門將近仗軍士院吏司謁之自下阻搪恐無如許國體矣子曰後弊則果有之矣煥之曰雖有割去之下敎金吾堂上決不可奉承而擧行者也亟收成命恐合事宜矣承旨李亨元等曰王府無丹書則亂臣賊子何所懲畏乎區區憂愛之忱願從大臣之所奏以扶國綱焉予曰遂事勿說可也
정조 20년 · 강
命灣府還牟三千石限折半以田米待秋換捧
정조 20년 · 목
右議政尹蓍東啓言卽見平安監司金載瓉狀啓則枚擧義州府尹沈晉賢牒報以爲本府春牟爲六千七百四十七石零此是半留半分之穀而半分之耗年年增加民多受弊限三千石以小米相換餘牟三千七百四十餘石折半還分則可無計戶勒分之弊春牟元數中三千石自今秋準折換捧事請令廟堂稟旨分付矣以年換米外面雖似兩便而今秋年事未可預料耗條退等亦有多則生弊之慮所請三千石限折半許令以田米依準折待秋換捧之意分付何如從之
정조 20년 · 강
命東萊倭館修補時許貸濟民倉錢該道右沿松田亦爲許斫
정조 20년 · 목
右議政尹蓍東啓言卽見慶尙監司李泰永狀啓則枚擧東萊府使尹長烈牒呈以爲倭館修改處摘奸則所入物力丁亥東行廊重修時用下爲六千三百七十兩內午西行廊改建時用下爲一萬三千六百十四兩而東行廊重修今爲三十年之久目下事役無新創參互兩年已行之例折衷磨鍊則所入之數假令爲九千有餘兩然後庶可完役請令廟堂趁卽稟處材木萊府近處松田中不合船材者斫給之意統制使處亦令廟堂稟旨分付矣今此九千兩許劃之請營府必有往復商量而然所入物力儲置米之許貸記付錢之白給雖云已例俱有弊端今不可擧論萊府公木一百五十同作錢餘剩條每年爲二千二百兩零限年劃付卽是近例之可按行者今亦依此限四年取用而此是逐年剩餘則有難一時辦出先以濟民南倉錢中九千兩如數許貸使之每年還充則役事可卽經紀公貨又不見縮似爲兩便之道材本則酌定容入亦已枚報本司矣萊府近處松田中風落自枯及不合船材者斫給陸運則監董官擔當擧行水運則用附近兵船載去沙格糧米依例以儲置米會減而左沿材木每患不足自前多以右沿許斫以此一體分付于嶺南道臣及統制使處從之
정조 20년 · 강
禁軍裝華侈之弊
정조 20년 · 목
訓鍊大將李柱國啓言近來軍門將校之所著軍服皆以大緞甲紗等屬造作以苧布三升爲之者未嘗有之俗習已痼轉相效嚬其在尙儉之道宜有飭禁之政從令以往各軍門將校軍服以苧布三升等屬使之造著而若其已著緞紗之屬一切禁止則恐有繹騷之端此則許其服著勿令復造且以尾箭言之不過華飾亦近糜費此後則將校之尾箭依駕前駕後例一竝祛之恐合事宜敢此仰達敎以諸將臣各陳所見禁衛大將李敬懋曰各營門校屬三升與苧布軍服不但賤簿而不肯著亦有所不敢而然今若定式以緞紗苧升惟意所欲則實合各隨其力方便辦備之道而尾箭旣無意義徒歸糜費一竝除之宜矣總戎使徐有大曰戎裝之華侈漸至務勝實爲軍校糜費之方三升苧布等軍服曾或著之之狀臣亦見之矣此後則大緞甲紗更不改造尾箭亦爲除之則於軍校可除爲弊之端矣壯勇大將金持默曰訓將旣已詳陳臣意亦無異同矣御營大將李漢豊曰臣亦別無他見矣兵曹判書具㢞曰諸將臣所陳俱有意見臣豈有他議乎詢于大臣右議政尹蓍東曰今我聖上深憫軍裝之太侈糜費之難繼自近臣侍衛之服著必欲祛奢從儉而諸將臣所奏又先以各軍門校屬軍服之三升苧布筒箇之去尾箭爲請齊聲無異辭可知爲大同之論臣亦欽誦贊成而已無他仰達者矣敎以依訓將議爲之大抵奢侈之弊莫甚於互相效嚬轉以爲時體而打成一片也衣狐狢者非不侈矣間有敝縕袍之人則非奢也苧衣綿袴沕然一色人人鮮新則是謂侈也營校軍服旣欲從儉則先從別軍職宣傳官等大緞甲紗單紗隨節改著之侈風而嚴禁爲可別軍職則新除例有尙方賜給大緞軍服次以此一件通四時服著固無不可至於宣傳官之倣效別軍職空然隨節改著之弊在所痛禁有緞件者雖夏著緞有紗件者雖冬著紗然後實爲端本之政爲先以此嚴飭期於一洗弊習之地
정조 20년 · 강
遞承旨李義鳳以鄭尙愚代之前望也
정조 20년 · 목
義鳳不爲仕進也
정조 20년 · 강
召見回還進賀正使李秉模副使徐有防書狀官柳畊及大臣閣臣于齋所
정조 20년 · 목
予曰使行之必趁歲前蓋示慶賀之意而彼人亦能曉得乎秉模曰若於歲後入去則必爲無色矣予曰太上皇筋力一向庫健乎秉模曰然矣正月旬間可謂無前劇寒而幸圓明園日出前出宮屋轎只是兩面琉璃窓無一毛帳之取煖而少無寒慄之意語音亦甚洪亮不似九十歲老人矣予曰新皇帝仁孝誠勤譽聞遠播云然否秉模曰狀貌和平灑落終日宴獻初不遊目侍坐太上皇上皇喜則亦喜笑則亦笑於此亦有可知者矣伏聞有謝恩使停止之命册封奏請若不於今年爲之則使行之不爲入去誠便當矣予曰以此命右相入侍矣謝恩之送使旣因皇勅停止而若待冬至例遣之行則亦太遲遲延議或以爲趁聖節送使兼修謝恩之禮爲當云而此亦不可不商量蓋上皇聖節旣送使則新皇帝聖節亦不可闕然且今年聖節異於周甲似不必創行無前之例秉模曰聖敎至當使臣則不必別遣而節使稍早入送似好矣予曰謝表何以爲之乎秉模曰臣亦屢問於彼中則以爲不必各各爲之只書皇上睿覽或云皇帝陛下則太上皇新皇帝自當見之云而此亦不分明知委蓋太上皇諸凡事務不欲異於前日故自下擧行甚難云矣予曰規模則雖欲省約而在下則事面豈不難處乎若於表式只云皇上睿覽或曰皇帝陛下則欽惟句何以爲之乎不可不入送齎咨官以不送謝恩使緣由別咨而其間表式擧行自下知來似好秉模曰問於禮部則軍機定例二晦三初間欲出送云今番回咨別無時急之事少徐徐入送似好矣予曰不可不爛商處之卿等筵退深思善處之道可也
정조 20년 · 강
重推羅里鋪句管堂上徐龍輔伋飭行公
정조 20년 · 목
敎曰嫌路之太廣亦關朝體世道至於宰臣徐龍輔之與趙鎮寬不欲作僚先無所據今聞大臣言羅里鋪句管堂上差下之後亦復逡巡云早欲提飭而未果當該句管堂上徐龍輔從重推考牌招申飭行公
정조 20년 · 강
申諭判敦寧金履素
정조 20년 · 목
敎曰聞已上來何當入城如欲一番陳疏雖値齋日卽當取見賜批以爲卿進身之階梯此意伋以偕來史官傳諭於金判敦寧
정조 20년 · 강
京畿監司金文淳以園所外南山外各處補土形止馳啓
정조 20년 · 목
該監司狀啓卽接差使員安城郡守曺允植所報則本邑分授宅溪補土今初九日畢役以付役日子募軍數爻後錄馳啓初八日安城募軍四百十七名廛人軍一百名宅溪第四巷補土長十八步闊二十六步深一丈被莎畢役第五巷補土長二十一步半上闊十二步下闊二十一步深二丈未畢役初九日安城募軍四百五十五名宅溪第五巷補土長二十一步半上闊十二步下闊二十一步深二丈被莎畢役都合募軍九百六十二名
정조 20년 · 강
封裹咸興永興兩本宮衣幣香燭于摛文院祗送于院門外
정조 20년 · 목
具翼善冠袞龍袍奉審衣幣香燭伋西向立閣臣率閣屬官封裹如儀予謂直提學李晩秀曰昨年封裏時則京畿監司陪往東門外而今番則畿伯春巡未還禮曹判書陪到城門外可也伋命禮曹判書閔鍾顯進前親傳衣幣香燭奉于彩輿以出予出院門外祗送乘輿由進善門仁政門入萬安門還內
정조 20년 · 강
命十五日景慕宮親享依大享例用樂用太牢
정조 20년 · 목
敎曰十五日景慕宮望祭當親行執事官齋宿則依近例只於齋所致齋百官陪享而亦於明日淸齋一宿出還宮由逌瞻門該房知悉省牲省器依例磨鍊事分付該曹又敎曰廟宮享祀親行則雖非四時及臘皆用大享例自是禮典所載近於宮享朔望以省約之意權用酌獻之議再明日望祭親行時依禮文用樂用太牢齋令已下敎而肄儀亦依齋令例用酌獻禮儀除之事分付○兵曹以明日動駕時環衛軍兵磨鍊取稟敎以今番百官陪享大門外訓將先詣率出番軍五哨環衛作門逌瞻門外則禁軍別將率禁軍一番弘化門軍五十名廣智營軍五十名集春營軍五十名環衛作門
정조 20년 · 강
以黃昇源爲吏曹參判李亨元爲刑曹參判趙鎮寬閔台爀爲承旨竝前望也
정조 20년 · 강
命再明日致祭諸家皆於齋所傳香
정조 20년 · 목
敎曰再明日致祭諸家皆於齋所傳香事分付
정조 20년 · 강
以李致中爲分內局提調口傳也
정조 20년 · 강
命故參判洪樂仁妻貞夫人閔氏家再明日輸送衣資食物後存問驪陽府院君內外及故奉朝賀閔鎭遠家亦於再明日致祭
정조 20년 · 목
敎曰以驪陽宅內賓隨其曾祖母府夫人始母貞敬夫人及覩昔日此年而至今巋然惟故參判洪樂仁妻貞夫人閔氏而已事甚稀貴令該曹衣資食物優數輸送於再明日而伋令戶郞存問觀於堂后日記府夫人入闕後數日閔文忠又與其子登筵恩數之迥越至今詳載且況丙辰元朝文忠筵奏可謂先正後一人豈勝感歎驪陽府院君內外故奉朝賀閔鎭遠家同日致祭祠版在於驪州云今日受香祭文則承旨知製敎乏人以內閣知製敎製進
정조 20년 · 강
遞承旨趙鎮寬閔台爀蔡弘遠以趙尙鎮宋銓李肇源代之竝前望也
정조 20년 · 목
政院啓言明日動駕侍臣當爲備員而執義李城輔持平姜克成在外持平李福潤傳旨未下請兩司未差之代政官牌招開政差出待下批仍卽牌招敎以都承旨及奉命承旨許遞承旨兩司未差之代前望單子入之違牌持平只推與新除授承旨兩司牌招察任承旨前望以尙鎮等批下弘遠以違召遞
정조 20년 · 강
命領敦寧兪彥鎬家遣御醫看病
정조 20년 · 목
敎曰闕里志闕里文獻考幸魯盛典等册及聖蹟聖林聖廟圖三本孔氏碑八本建寧熹平碑禮器碑各三本五鳳碑一本貿納譯官尹得運加資
정조 20년 · 강
檢閱金履永以判敦寧金履素附奏啓
정조 20년 · 목
履永書啓以爲臣敬奉聖諭傳諭于判敦寧金履素所住處則以爲臣聞命惶隕不暇揆度私義竭蹶前進今方來伏江外而衝冒風雨宿疾添谻之中伏奉史官傳宣聖諭曲諒自處之義開示進身之路有若提撕惟恐虛徐以臣罪負得此溫諭感泣周皇益不知措躬之所謹當收召神精昌入文字恭俟處分云矣
정조 20년 · 강
判敦寧金履素上疏賜批
정조 20년 · 목
疏略曰向來事一則臣罪二則臣罪魚鑰徑放鑾駕在途軍卒徘徊於城下士女驚惑於道上景色之蒼黃國綱之虧壞求之往牒實所未聞身爲留都之相外內事務罔不總領而旣不能先事察飭以待仍留之旨又不能趁時啓達以請徑閉之罪惝怳罔措之頃自陷大戾苟論其律邦憲至嚴而守宮之騎堂行軍之帥臣替當其罪邊州之竄惡地之配或已勘過或猶在籍而臣獨倖逭當初特勘之命止於譴罷暫時臺啓之九仍卽出場區別之際曲費聖念涵貸之私獨偏臣身臣是何人乃反轉罪爲榮薦蒙恩造至此之極也閟宮行禮隔無多日揆以義分豈不竭蹶趨承而負犯旣重彈墨未就其何敢揚揚出膺有若微眚薄過之已經勘斷者哉來伏江郊冒陳血懇伏乞追勘應被之律兼治逋慢之罪批以近日敦諭備言之矣但騎堂之姑未宥還或爲卿難進之端云而此則不然卿雖一邊自引義當一邊請罪則今以騎堂之見宥欲爲出脚之節拍者反有因卿屈法之嫌卿須安心卽日入城待朝出肅仍命偕來史官傳諭
정조 20년 · 강
命鐵箭遠射人前萬戶金啓默施賞
정조 20년 · 목
兵曹啓言今日禁軍取才時順安前萬戶金啓默以鐵箭試取則一矢二百一步二矢二百六步三矢二百一步敎以極爲可嘉爲先木三疋施賞後日付料試射時待令
정조 20년 · 강
分揀檢閱金履永禁推
정조 20년 · 목
因履永禁推傳旨有是命
정조 20년 · 강
遣承旨詣宗廟奉審摘奸
정조 20년 · 강
以鄭存中爲分內局提調口傳也
정조 20년 · 목
政院啓言今日省牲省器時典牲提調當爲進參而提調李致中以分內局提調守宮合有變通之道何以爲之敎以實提調守宮分提調則更今擬入使之隨駕
정조 20년 · 강
詣景慕宮展拜伋齋宿
정조 20년 · 목
具翼善冠袞龍袍乘輿出永淸門明政門弘化門入逌瞻門至齋室門外降輿入齋室改具冕服詣版位行展拜陞詣宮內奉審還入齋室改具遠遊冠絳紗袍詣省器位省器親押香祝詣省牲位省牲還入齋室
정조 20년 · 강
推禮曹判書閔鍾顯正郞閔廣魯拿處
정조 20년 · 목
承旨鄭尙愚啓言昨日傳敎中有再明日望祭肄儀除之之命而今日親臨省牲省器時肄儀節次一體排設請當該禮堂及郞廳推考從之敎以郞廳拿處
정조 20년 · 강
召見領議政洪樂性左議政蔡濟恭判敦寧金履素判府事李秉模右議政尹蓍東于齋殿
정조 20년 · 목
敎曰姑許長暇便意長攝今日聞欲來待承候領相入侍事遣史官傳諭○敎曰差祭則以僚相爲之卿則直詣宮班昨令卿子傳之行禮後入侍事遣史官傳諭于左相○樂性等曰此日重回伏想聖慕無窮難以自抑矣予曰此夜誠不知何以度過矣濟恭曰向日之事臣實自作今此登筵益覺惶慚矣予曰何必追提予於奉先之誠或恐未進先烈向日事亦出於爲所重責備之意也事旣妥帖何必更提予敎履素曰敦諭已悉更無可言而卿於其日替當領相之事事端生於不意適所以表顯領相之福力事甚巧湊於卿何有履素曰伊日事罔非臣罪亦不可不請騎堂之罪而臣於蒼黃之際亦未暇請罪此亦臣之罪也予敎蓍東曰彼中方物事其果相議於領左相乎彼中以爲表咨稱號只得依前例爲之而不必別稱太上皇云則方物亦不必分而貳之至於聖節則方物不可混同此甚疑晦須與判府事相議以爲善處之道
정조 20년 · 강
命槐院撰送禮部回咨于灣府
정조 20년 · 목
右議政尹蓍東啓言今番以皇后前三節表箋方物停止事禮部咨文出來矣令槐院撰出回咨正書安寶定禁軍騎撥下送于灣府使之傳給鳳城將處以爲轉致北京之地何如從之
정조 20년 · 강
命湖南沿邑留庫條租牟稍裕處折米二千石受價許劃于耽羅從便運入
정조 20년 · 목
右議政尹蓍東啓言濟州新牧使柳師模方在靈巖都會所所齎去木綿胡椒丹木之屬皆區處能準六千兩之數而作米一款極難處公穀則分留之外雖道臣不能任意遷動私商處則元無各穀只有白米其處市直六千兩錢僅可得千石船價雜費又當除出該牧使陛辭時奉承下敎折米二千石貿去之數爻大相逕庭以此之故不敢爲候風越海之計再次告急于臣等舊牧使方私次待命新牧使赴任無期本島賑事亦誠可憫矣湖南沿邑留庫條租牟稍裕折米二千石不難辦出受價許劃無小爲害今不可固守分留之法而無所闊狹使朝家爲島民拔例發帑之德意有未盡對揚之歎沿邑留庫穀中租年有裕處六千兩價折米二千石趁卽許劃領運一節亦令各其地方官助力裝載交付于該牧發船之前俾得從便運入之意請分付于湖南道臣及該牧使處從之
정조 20년 · 강
命總廳餉還中城役所用及部內民還之以錢代捧者分給於移轉各邑
정조 20년 · 목
原任直提學徐龍輔啓言總廳餉還事通有言端敢此仰達矣昨年因各邑需米之以錢代捧軍校支放之需竝於留庫米中先爲取用之意曾已筵稟而其外城役所用及部內民還之以錢代捧者不可不及今分給於移轉各邑然後可無後時之歎而總帥適不登筵且是臣待罪本廳時所嘗陳稟之事故仰達從之
정조 20년 · 강
以高宅謙爲司諫沈奎魯池德斌爲掌令金履喬爲獻納尹悌東南基萬爲正言竝前望也
정조 20년 · 강
以金勉柱差守宮假承旨
정조 20년 · 강
遞承旨趙尙鎮成種仁以趙鎮寬李勉兢代之幷前望也
정조 20년 · 목
尙鎮種仁奉命在外也
정조 20년 · 강
庚辰溫幸隨駕人加資賜米有差
정조 20년 · 목
兵曹啓言庚辰年溫泉幸行時陪從人更加搜訪則折衝前僉知崔道㴠年七十三以禁衛營劑藥官陪從折衝金仁宅年七十七以道路次知南漢旗牌官陪從折衝朴昌禧年六十出身金希鳳年六十八俱以禁軍陪從云矣敎以加資未經實職者同僉樞加設擬入追榮後竝減下又啓言庚辰年溫泉幸行時隨駕軍兵各差備等令該營各部搜訪時存者別單書入敎以依別單判下擧行而政官牌招開政下批判尹前望單子入之待下批牌招先擧行後謝恩○漢城府啓言庚辰年溫泉幸行時內侍府與掖庭署所屬及各司吏隸軍士等隨駕人時存者竝令各部搜問坊曲別單書入敎以依判下下批而與給米斗者待令○敎曰溫幸隨駕人加資實同僉知判下者三望擬人未追榮人追榮後減下已追榮者肅拜後減下皆令明日肅拜以空闕衛將判下者以加設具三望擬入亦於追榮後減下而軍兵員役年過七十者帖加六十以下米斗分等題給事分付該曹○別單加資實同知秩掖庭署嘉善前司論崔重顯嘉善前別監金斗彬嘉義前別監李元盛中部嘉善前侍講院書吏延就近嘉善前翊衛司書吏河泳東部嘉善前侍講院書吏孫景輝北部嘉善前侍講院書吏朴商根訓鍊都監嘉善僉使前挾輿砲手郭惇恒嘉善前書字的金命淑加資實僉知秩掖庭署書題前別監林義培司鑰前別監池德成加資巡將秩掖庭署嘉善前龍洞宮掌務丁胤祚加資空闕衛將秩掖庭署通政前別監崔奎漢嘉善前別監李相禧折衝前別監千世翊黃錫耉金福興金弘允黃載慶黃載性中部嘉善內弓人宋春弼敎鍊官前司僕寺書吏朴昌華折衝前內局書員林復基北部禁漏官朴萬春加資秩內侍府通訓前長番內官具興三通訓前掌務內官金誠一通訓前差備內官徐宗翊通政前薜里內官吳壽益嘉善前掌務內官趙相藺北部馬醫司僕前理馬任世芳馬醫司僕前養馬金龜東宮任前分總府書吏徐德寬熟馬一匹特給秩崇祿前長番內官崔鳳佐帖加免賤秩掖庭署守僕前別監朴景煥帖加秩掖庭署別監李東馥朴重謙嘉義前水剌間庫城上李壽寬年七十員役使令前水剌間軍士曺老味前龍洞宮奴子善才中部嘉善前戶曹書吏朴性淳年七十員役前兵曹書吏尹道莘靴匠李成輝春川老除軍前挾輿砲手宋進世高城老除軍前雨具直金應伊東部折衝前政院使令金一澤折衝前牽馬陪李時喆西部嘉善前司僕書吏李興漢嘉善前侍講院使令李成震通政前義盈庫書員金成達折衝前翊衛司使令梁時福出身前長興庫庫直洪夏祿折衝前藝文館使令高昌道嘉善前宗親府使令金仁起年七十員役前通禮院使令李枝發前宗親府使令金益輝前司饔院使令沈善賛前巨達金金夢南部通政前翊衛司使令金聲振出身前羅將金伍才通政前臣達金成大年七十員役前侍講院使令李泰明前翊衛司使令金仁碩北部折衝前政院使令朱得星忠翊衛前羅將金鼎爀前講書院書吏李文爀年七十員役前權頭韓大興兵曹前繖扇差備忠壯衛文尙行出身前近仗軍士金貴老嘉善前轎子陪洪世裕出身前轎子陪金尙煒錄事前陽繖差備忠贊衛洪世輝年七十員役前近伏軍士朴東善前轎子陪姜時金訓鍊都監嘉義前挾輿砲手金彰國嘉善前挾輿砲手崔郁完嘉善前卜馬軍金枝盛嘉善前武藝別監李珎芳折衝前挾輿砲手辛世九金萬應崔雲起許鼎佐折衝前燈燭直姜壽長訓鍊奉事前挾輿砲手安宗郁騎士前挾輿砲手金善鏡騎士前卜馬軍朴壽彬出身前挾輿砲手崔泰東姜德煥金萬雄別武士前挾輿砲手金光義別騎隊前挾輿砲手咸時澄車廷翼別武士前書字的林時雨年七十軍兵前挾輿砲手閔弘祥車輝李厚三金玉己金鼎三韓興才前卜直曺時載前劑藥軍申承基禁衛營別騎衛前牌軍金守淡嘉善前牌軍李得海折衝前牌軍車運萬金鼎元盧興集資憲前劑藥軍李大蕃年七十軍兵前牌軍金光運李廷杓洪世寬張益良朴壽聃御營廳出身後牌軍李武壽鄭賛洪金碩枝萬戶前牌軍南宮深龍虎營萬戶前吹鼓手朴大源出身前吹鼓手朴文彬折衝前吹鼓手琴鳴徽守禦廳出身前駕前前排李枝興禁軍前駕前前排李春興出身前書字的劉得良嘉善前伺候軍李世輝年七十軍兵前駕前前排張泰明前卜馬軍金三萬前炊飯軍徐天雲畿營嘉善前駕轎扶軸金世奉折衝前衣襨扶軸李碩就折衝前駕轎左牽夫金龍江年六十以上米二斗大口一尾秩掖庭署水剌間軍士四金照羅赤金厚福龍洞宮奴子振漢聖弼聖起中部政院使令崔大得全聖蕃議政府使令禹鼎大戶曹使令承祥郁兵曹使令朴聖禧刑曹使令徐必元氷庫使令陳弼貴平市使令車得輪羅將崔世郁吳聖得養馬表世良牽馬夫李長貴金就良龍洞宮奴子禹弘績水賜間直洪道仁排設房軍士尹三同西部侍講院使令李興世禁漏官朴大喜養馬朴龍得南部司僕諸員禹夏聖李萬春金三福羅將金景大藥房水工朴守蔓刀子匠吳弼奉北部五衛將廳書員李永春衛將所書員李長春兵曹使令李聖植巨達李枝成金成位排設房軍士崔重五燈燭房軍士鄭福祥東部羅將朴大興訓鍊都監挾輿砲手鄭重山金應礪金九鼎金光燁鄭德相全有興朴泰蕃全養洽韓萬遜宋漢京張斗世尹光殷金振明韓弼成鄭赫運李世俊金雄宅鄭仁行吳彥松韓世昌崔得奎吳世斌書字的李復馨伺候軍洪時億卜馬軍田興泰禁衛營前牌軍李弘佑李泰興林命柱趙漢雄書字的金淵御營廳後牌軍閔宗采劉聖澤朴萬柱朴世建李泰蕃金重京龍虎營旗手朴忠光伺候軍朴載文守禦廳駕前前排軍朴重彬趙世重總戎廳吹鼓手李幸得金千彬無料軍李先奉兵曹近伏軍士崔福南李取太轎子陪安英得李弼萬金光澤林▣福金興柱趙德仁柳漢昌姜唜山洪道位吳貴福姜濟哲燈籠軍金守才韓景煒陽繖軍金大喆京畿日傘奉持金乭男左牽夫金龍世年五十以上米二斗秩掖庭署水賜間軍士千世水賜間房直昌伊龍洞宮奴子德福中部守禦廳書吏金必瑞御笠匠朴仁光角帶匠趙安國東部巨達丁興益朴貴得西部翊衛司廳直金敬禧北部排設房軍士羅成云武兼廳房直安國臣訓鍊都監挾輿砲手朴昌燁鄭希僑金德弘朴世雄趙聖澤趙尙伯曺風老味劉興日鄭道明盧東昌丁萬壽伺候軍庚禧夢卜馬軍金必鳴金生水朴枝成宋鳳得禁衛營前牌軍朴重郁李老味車得輪安再位趙福興御營廳後牌軍崔尙佐崔尙才金有恒嚴景輝金大成伺候軍黃得春卜馬軍金世完龍虎營旗手李春蕃伺候軍金泰潤朴泰蕃卜馬軍鄭三福黃龍澤守禦廳伺候軍李大天張普興金宗碩孫天祐朱花石兵曹轎子陪徐信廻安德仁劉福乭白成福金英大趙同金以上加資實同知秩九人加資實僉知秩二人加資巡將秩一人加資空闕衛將秩十二人加資秩八人熟馬特給秩一人帖加免賤秩一人帖加秩九十四人米二斗大口一尾秩一百人米二斗秩五十五人○隨駕宮人秩尙宮崔氏紬一疋木三疋米一石尙宮金氏趙氏各紬一疋木一疋米三斗尙宮李氏紬一疋木一疋米五斗尙宮金氏朴氏崔氏韓氏各紬一疋木一疋內人李氏從自願免賤內人朴氏木二疋米三斗以上紬一疋木三疋米一石秩一人紬一疋木一疋米五斗秩一人紬一疋木一疋米三斗秩二人紬一疋木一疋秩四人木二疋米三斗秩一人免賤一人○敎曰尙宮李氏卽承恩於先朝之宮人而年過八十效勞於昔年乙卯及覩庚辰溫幸紬一疋米二石猪肉五斤題給○敎曰今番加資中別監李東馥多有功勞空闕衛將加設單付夫人帖成給後減下
정조 20년 · 강
以權▣爲漢城判尹前望也
정조 20년 · 목
以李尙度爲大司諫徐龍輔爲左尹鄭好仁爲判義禁徐有防爲知義禁洪明浩金魯永爲同義禁李義勝爲假引儀初仕也崔道㴠金仁宅朴昌禧崔重顯金斗彬李元盛延就近河泳朴商根孫景輝郭惇恒金命淑爲同知金希鳳林義培池德成爲僉知崔奎漢李相禧黃錫耉金福興金弘允黃載慶千世翊黃載性宋春弼朴昌華林福起朴萬春爲景福將
정조 20년 · 강
放金吾時囚閔廣魯
정조 20년 · 목
因囚單敎以分揀放送
정조 20년 · 목
時至具冕服以出禮儀使禮曹判書閔鍾顯導詣版位再拜行初獻禮三上香執幣獻幣進幣爵酒官吏曹判書沈煥之執爵獻爵奠幣爵酒官行副護軍南公轍大祝直閣李始源讀祝文訖亞獻官行判中樞府事李秉模終獻官右議政尹蓍東行亞終獻禮如儀詣飮福位行飮福禮詣望燎位行望燎禮禮畢還入齋室
정조 20년 · 강
召見時原任大臣漢城判尹及初仕人金魯應等于駕前仍命諸家致祭進去人受香昨日加資人肅拜
정조 20년 · 목
具翼善冠袞龍袍出齋室乘輿時原任大臣以次進前問候訖加資人同知崔道㴠等皆於駕前肅謝仍命故奉朝賀兪拓基家致祭承旨趙鎮寬故奉朝賀洪鳳漢家致祭承旨李肇源故奉朝賀南有容家致祭閣臣尹行恁故重臣洪景輔家致祭禮官金熙周故重臣朴師益家致祭禮官閔廣魯竝受香於轎前訖出逌瞻門致祭官僕馬竝騈闐于後命開作門出送使祭官騎於作門前以去入弘化門永淸門還內
정조 20년 · 강
命趙潞鎮金鍾純付軍職給祿使之入侍
정조 20년 · 목
敎曰若踰今日則有非爲所重拔例示意之意銓曹之不欲擧行至有吏判昨筵之奏雖過矣亦曰爲所重則不可强所難强趙潞鎮金鍾純令該曹先付軍職給祿使之著帽入侍
정조 20년 · 강
命致祭于故相李台佐及其子故領相宗城
정조 20년 · 목
敎曰故相之家視之自別以其有癸酉戊寅樹立而昔年此時故相父子熙政堂入侍時恩禮昭在記注豈忍空度此日故領議政李宗城家遣承旨致祭祭文當親撰亦爲致祭於故相李台佐祭文卽令知製敎撰進後傳香
정조 20년 · 강
命戶兵曹溫幸時隨駕人應受賞典者無遺搜訪一體擧行
정조 20년 · 목
兵曹啓言庚辰溫幸時隨駕人別單啓下而出身鄭賛洪年七十九以御營廳後牌軍隨駕出身余尙煒年五十六以轎子陪隨駕而今番別單修整時未及照察以致落漏賞典依他例請令政院稟旨改付標擧行允之敎以今日內擧行而此後如有遺漏者嚴飭京兆搜訪使之草記別單後一體擧行○戶曹啓言庚辰年溫泉幸行時隨駕軍兵及各差備員役等六十以上九十九人各米二斗大口魚一尾五十以上五十五人各米二斗謹依判下數題給敎以依兵曹草記批旨嚴飭京兆當爲賜米人之遺漏者各別搜訪使之草記別單
정조 20년 · 강
推判義禁鄭好仁知義禁徐有防
정조 20년 · 목
承旨鄭尙愚啓言判義禁鄭好仁知義禁徐有防除拜後過三日不爲出肅請依定式推考警責仍卽牌招察任從之
정조 20년 · 목
敎曰金奉朝賀今日欲爲進箋云差晩入來事遣史官傳諭○予曰昨日致侑於卿家出於感舊之意卿必爲榮感矣鍾秀曰致祭之命恩數隆摯臣不勝感頌之交切矣予曰卿於何處受祭乎鍾秀曰在夢村祗受矣予曰春寒尙緊觸冒作行能無憊損乎鍾秀曰間關上來賤疾少添矣予曰添劇之時症祟何如而然耶鍾秀曰達夜嘔吐運動凡節尤難矣上曰精神則無減乎鍾秀曰精神全減雖家國重事有時全然忘却者多矣予曰兪領敦寧病勢聞甚危篤誠用矜悶矣鍾秀曰病狀方在萬分之境云爲之可矜矣予曰不但以可矜言之人固不易得而病如是谻重豈不惜哉予曰領敦寧之向日箚子亦足爲自家事業矣鍾秀曰然矣予曰特以初元知遇別有悶慮於此大臣之病矣
정조 20년 · 강
命領敦寧兪彥鎬家遣史官問疾御醫看病
정조 20년 · 목
敎曰領敦寧家遣史官問疾○敎曰領敦寧家遣御醫特藥物不離看病
정조 20년 · 강
汰注書李毅采拿處李章垕
정조 20년 · 목
政院啓言十二日次對入侍使臣入侍筵說不但語意文勢之未能接續上下酬酢旣多錯誤又甚疏漏誠極駭然當該注書所當重勘而本院無可施之罰何以爲之敎以汰去○內閣啓言日省錄所載筵說入侍注書每於筵退後修送本閣自是定式而近來注書不卽修送亦不詳記以致日省錄修正之遲滯注書擧行已極怠慢而以今初六日次對入侍筵說觀之糢糊囫圇尤不成樣使卽更爲修正而當該注書請令該府拿問處之允之
정조 20년 · 강
以洪檍爲判義禁李得臣爲知義禁前望也
정조 20년 · 목
因判義禁鄭好仁知義禁徐有防違召敎曰情勢似然竝許遞放未放回啓不可遲滯前望單子入之待下批牌招察任
정조 20년 · 강
命專經文臣殿講文臣製述吏文製述來月更稟西北別付料試射再明日爲之
정조 20년 · 강
重推整理通考校正堂上李家煥牌招察任
정조 20년 · 목
敎曰整理通考校正堂上李家煥尙不仕進往役之義果安在哉從重推考牌招察任
정조 20년 · 강
知義禁李得臣上疏賜例批
정조 20년 · 목
疏略曰臣頃叨非分之職行幸時前後千科非止一二莫重園所雜人之無敢喧擾法意甚嚴而臣未之禁止深夜行殿從臣之不許混入定式所在而臣未之遵守當査而未査宜飭而不飭者何莫非臣之罪犯及夫伊日城鑰事出而臣尤無所逃其罪矣臣於轎前承聆下敎心神震越蒼黃往見則魚鑰已下而前驅傳于城外龍旂在前而大駕住於路上似此光景卽前所未有之變怪也一則臣罪二則臣罪鈇鉞幸逭魂夢猶驚金吾新除又侈召命義重竭蹶固當不俟駕屨而臣於昨春待罪現職以鄭妻之不得押付事廷議如沸三司聯箚至尺以將焉用彼金吾臣亦受而甘心今若揚揚冒出則眞所謂不識人間羞恥事也伏乞特賜譴斥
정조 20년 · 강
楊州牧使申獻朝上疏賜批
정조 20년 · 목
疏略曰北城餉還實爲楊民之第一痼弊昔之所受不過一千五百石今增爲四千石其數太過及其捧上之時管庫輩操繼網利不一其端量斛則謂之易斛而斛上幾餘一斗色落則謂之前例而升樣大如小斗且其元耗外又有春三升秋一斗尺價役價手後等許多名色俱爲病民之科臣於昨冬領民捧糴時少禁其太濫而以其所捧還爲分受則雖過若干年決知無欠縮之過多而今春又因分糶之廳關以本月初三日更爲領民上城與管城將開中興倉先出四五百包試爲斛量則一包之縮幾爲四五斗所謂完石之縮亦不下二三斗折衷計之則十石所縮殆近三四包以四千石都合假令則其爲逋欠將近於五六百石如是多縮曾所不意以此勒分實有所不忍者必欲一傡改量則管城將大驚恐不肯從此亦無怪其然也不得已飛報本廳請其改斛補縮後分給則該帥以無例防題矣宣言衆民試探群情則幾百幾千一口齊聲曰寧可作一日之虛行決難受半斛之還米更懇本廳期於得諾然後更來受去亦未晩矣相率懇乞其情亦慽乃以好樣區處之意慰諭民人率民下來之狀更報本廳蓋欲以書以面從便相議後分給矣迺者該帥不問曲直直爲推論首鄕首吏以從速分給之意勒捧侤音而退出之今以不滿一斛之米謂之一斛而勒給於民則其果爲王政之信乎惜乎總帥只知軍餉之重而不知此箇事理惟以威制爲事竊爲之慨然也其題辭有曰筵稟定式又曰此是前例所無定式之本意臣亦豈不知也軍餉幾許石分授各邑春糶秋糴用舊蓄新卽定式之意也夫焉有不滿一斛除雜談勒給於民永爲定式之理乎今此改斛之請以無前例終始防之則臣雖愚昧明知其末流之弊亦不少矣今年以縮數斗之斛無辭而給之則明年將給半斛之米不出數年亦將至於有石之名而無石之實此豈獨爲楊民而憂哉廳關又曰本牧創出外邑無前之弊他邑之有縮無縮受去不受去臣固未知而本州之例石以受出斗以分給如此多縮之石用許多斛分之斛則其所欠縮使誰當之一番改斛在所不已伏願博詢廟堂之臣從長區劃使補其縮得以分給則於楊民可蒙實惠而亦可懲管庫幻弄之弊批以許令廟堂稟處
정조 20년 · 강
遞漢城左尹徐龍輔
정조 20년 · 목
敎曰編書之役職務相妨左尹徐龍輔本職許遞令該曹口傳付軍職
정조 20년 · 강
命政院造送鴻山縣監兵符
정조 20년 · 목
忠淸兵使金明遇狀啓以爲卽接淸州營將李相豊牒呈則以鴻山縣兵符見失事別定校卒多般譏詗則本邑通引李乭石前因見忤官家作此變怪云卽發校卒捉致嚴覈則所告內渠與册房金姓兩班果有言語不恭之事一自其後嫉惡漸甚雖有微細之罪輒告官家屢被重杖故常懷逞憾之心每欲逐送無他可施之策曾聞官長失符則必遞其職云官家遞歸衙客亦去故必欲伺隙敢售其計去二月初十日早朝入番次入官家則本官入內衙而東軒房中空虛無人官家所佣兵符竝與布帶而掛在壁上故果爲偸出實難周處適見東軒竈口則杻木初燃故仍爲投入不意去月册房兩班如廁之行兵符所佩骨環忽得於廁前棄灰之中公州鎭將校持去該鎭營云乭石則嚴飭淸州鎭各別牢囚骨環則發關公州鎭推來看審則燒火形體果爲的實而碎爲四片今此兵符燒燼明白無疑推尋一疑誠甚罔措不勝惶悚敎曰果不出所料況於限內捉得投火之迷劣知印卿則有何惶悚之端乎於是乎益覺前伯狀啓措語之萬萬不審當該道臣奏御輕率之失所當嚴勘而以他罪坐竄姑爲勿論兵符令政院改造下送事回諭○政院啓言鴻山縣監兵符今已造成監營及所管該營所上左二隻該縣監所佩右一隻定禁軍下送依例分上舊兵符收聚上送燒火事請下諭忠淸監司允之
정조 20년 · 목
持公事入侍也○予謂李勉兢曰大享入稟未下之前勿捧星告曾有定式而今番吏判呈辭何爲捧入未知定式而然守勉兢曰昨年擧條批下後或認以當年內一經親享則呈辭勿拘故吏判亦似誤認矣以今年言之社享宮享旣經親享社宮夏享雖入稟自當勿拘廟享則姑未親行夏享又方入稟呈辭不可捧入而若或攝儀命下之後則雖秋享入稟之前似當捧之矣予曰然矣依此擧行可也
정조 20년 · 강
以十九日詣奉室望拜之意諭該房
정조 20년 · 목
政院以今十九日毅宗皇帝忌辰日親行望拜禮取稟敎以謹當親行矣○敎曰十九日當詣奉室行望拜禮該房知悉
정조 20년 · 강
命領敦寧兪彥鎬家遣史官問病
정조 20년 · 강
重推承旨趙鎮寬吏曹判書沈煥之申禁大享取稟未下前呈辭呼望之式
정조 20년 · 목
因吏曹判書沈煥之焚黃呈辭敎以遠例無論近式亦違捧納承旨從重推考吏曹判書沈煥之亦爲從重推考呈辭還給此後大享取稟未下前呈告呼望更加嚴飭勿爲而廟社宮若各一親行則稟雖未下此則許捧事亦令該房知悉
정조 20년 · 강
副校理金近淳上疏賜批
정조 20년 · 목
疏略曰數年以來過中之擧非常之敎率皆出於群情之外而日前金吾文案之自內割給尤何等過中非常之極也噫日月寢久王府之刑章莫伸金木尙稽輿情之憤鬱深切而惟是一副文案載在攸可昭布備臚厥罪孔彰秪緣好生之德縱未得快輿憤於卽地所賴不刊之典猶可以嚴大防於萬世又況因此而懲討安知無夬正之日乎昨年該堂之事臣未詳其時事實之如何而旣不能登時覆難以效執藝之義末乃以從中掩置自歸慢命之科論其罪犯島竄猶輕而因一激惱竝與大防而壞削之一筆掃除不少留難旣又慮夫群下之或多爭執遂爲之設禁而禁之一有忠志之士抱玆憂慨思效匡救之忱而片言單辭之或涉新禁呈徹無階不惟喉院一例退却至於閽人阻之騎省拒之竝與喉院之呼望而不得爲之嗚呼有國之有臺閣將以求聞昌言增崇聖德而乃使堂堂告君之章見阻於九門之外任其呵斥而莫之敢誰何如是而國之爲國臣不敢知也嗚呼一自禁令之出國家之事無復可爲而況又年增歲疊禁又生禁於是乎殿下之庭遂無言矣昔之攢手興歎者今皆轉面爲憂以之士風摧殘氣節消磨臺閣之設便一宂官而祖宗朝言議風彩不可復接駸駸然忠逆混淆義理顚倒莫可救正不審殿下當日之志其果若是而止乎臣於日前伏見所下湖儒批旨讀至言路條愛我以下數十言臣不覺百拜感泣殿下之思聞忠讜如是其切而獨彼禁言之令依舊自在此何異於欲入而閉之也臣愚竊謂爲今之計莫若先從禁令一竝還收奮發聖志開廣言路俾忠逆嚴而義理正則太平萬世之治其將不外於斯矣臣母素患濕冷近因風寒一倍添谻伏乞特遞職名以便救護批以言則雖然意亦有在爾其勿辭救護
정조 20년 · 강
正言南基萬上疏賜批
정조 20년 · 목
疏略曰臣伏讀御題還餉一策殿下深居九重明見萬里設弊原弊說盡無餘雖使身親經歷者形容未必若是之明且盡也擧一反三其他諸弊殿下亦已燭照而數計之矣又況文蔭諸臣之應製湖南諸人之條陳說之詳矣臣何庸疊架爲哉若其矯救之策則殿下歷問十餘條而未有決定斷行之事未知諸臣之所數奏果有別般善策可以救目前之急者乎臣愚以爲法不能自弊必有起弊之端弊不能自生必有生弊之由不正其本而治其末雖事事而更之未必無後弊而將不勝其改易矣夫民弊之爲弊一則守令也二則守令也而若言其守令之弊直由於四維不張貪汚成風還餉則虛留盡分軍政則充黃徵白田政則陳作相混籍政則虛實相蒙種種弊瘼有口者皆言爲今之計莫如審擇守令而守令之本在於朝廷朝廷之本在於殿下伏願殿下勿以狂僭而垂察臣因此而竊有獻焉天下之理一本而已徹上徹下無非是理而其關聚收殺直指仁體最爲精切者則臣愚以爲莫切於西銘一書今夫人之生也父乾而母坤體塞而性帥其本則一源也其仁則竝生也雖其人物有異貴賤有分長幼有序聖賢有等而血脈之所貫通恩義之所流行分明是天下而一家中國而一人疾痛痒痾擧切吾身而鍼箚刀割隨處皆覺則銘中予字及九吾字儘是我去擔當之意而大君宗子所以建立中間參贊造化者又豈非要得天地萬物一體者耶今我殿下受皇天付畀之重居大君宗子之位同胞我民物兄弟我疲癃八城疆土無一區非吾心之所當管一國民庶無一物非吾仁之所當推則凡天地間若大若小若貴若賤固不可以人我看亦不可以彼此言苟使顚連者袵席之流離者奠安之吾之血脈仁體得以流行於天地之間則彼閭里間些少弊瘼直是一擧措之間耳昔穆陵之世先正臣李滉嘗爲圖作帖衍而爲說奏御筵席大被嘉納今十圖中第二圖是已然則一部西銘爲殿下世傳家法伏惟殿下留意焉臣之犬馬之齒逾六望七蒲柳之質英華早謝或恐千里旅邸一朝溘然伏乞亟遞職名俾得歸伏衡茅批以爾牒數十行言簡而意盡首言許多弊端之救弊而其要歸之於本源此固理到且況敷說西銘微旨證之以先正圖說者爾必有所存故言之乃能如彼極庸可嘉此圖予所欽誦付之壁間昕夕常目者益當體察而監省爾其勿辭在京察職
정조 20년 · 강
孝陵參奉柳尋春上疏賜批
정조 20년 · 목
疏略曰人主一心萬化之源是心得其正而朝廷正百官正而天下萬事無不正矣治心有術不過曰知行之兩進而已是以中庸九經乃治天下之大經大法而必以知仁勇三德爲一篇之樞紐根柢知者所以知此也仁者所以體此也勇者所以强此也知及之而仁不能守則非所謂知也仁守之而勇有所不足則非所謂仁也三者之工徹頭徹尾成始成終不可偏廢若言其要則又在於勇之一字見善不勇則始勤終輟而有一暴十寒之憂改過不勇則姑息苟且而有半道中廢之失立志不勇則其何能任重道遠經綸大經做事不勇則亦安能特立不倚以應當世之務哉夫以匹夫之微勇果當如是況人君總萬機之繁作衆物之表言而世爲天下法行而世爲天下則者乎惟我殿下聖質天縱旣仁且知洞貫天人之學窮探性命之原著之日用行事之實發之政令注措之際者實非管蠡之所可窺測臣未敢知殿下一言一行果皆合於堯舜禹湯文武之聖乎殿下以堯舜禹湯文武之姿而若不以堯舜禹湯文武之聖自期則其亦不足於勇也明矣臣自在田野竊聞我殿下深留意於朱子之書誦讀思繹更漏向闌未嘗或轍斯誠作聖之基生民之福推之萬物庶事其剛健篤實一從此箇節度則二帝可三三王可四太平萬歲庶幾復覩而竊恨夫上有堯舜之君下無稷契之輔忠言讜論不聞於前如玉署之職亦成宂官嗚呼天下後世必有知殿下之心者矣知殿下之心則亦必慽慽於斯者矣爲今日殿下臣子者豈忍以經筵爲請哉臣愚死罪竊以爲雖無三筵之設召對之擧而萬幾之暇得與玉署諸臣詢諮乎民生之疾苦閭里之艱難與夫人才之賢否時政之得失好問察邇如大舜之用中不泄不忘如武王之建極虛已而受取人而善則豈不有補於聖德之萬一耶若夫鄕曲間許多弊瘼則臣亦嘗目擊之矣方今民生切骨之冤還政爲甚其捧糴也斛上捧斛斗上有斗終歲勞若盡輸官庫而及其頒糶塵沙糠粃俱是無用凶年歉歲資活無路則還政之弊有如是矣以良役言則匹布之役自非難徵況今昇平已久民物甚繁則何患乎軍政之不足而有所謂別軍官在家軍官者是果何許名目也大邑千餘小邑亦不下數百名擇其富實除番取錢軍校胥吏又有所謂契防假屬而公家應役之民只是貧寒丐乞流離之徒而已繼以死亡徒擁虛簿而白骨徵納侵及隣里十家之役一家應之十夫之應一夫當之則良役之弊有如是矣以田政言則近年以來連値大水陵谷變遷一有朝家還起之令則平沙瀦澤混入徵稅因循掩匿徒歸隱結以籍政言則貧民之生困於還政瘁於良役靡有家室朝東暮西而苟充具數虛戶居半以販鹽言則當初說施蓋爲有補於國無害於民而方伯縣邑便用榷沽之術褊裨長吏作爲射利之資至有計口分授勒捧民錢以奴婢言則我聖上蠲恤之典果何如而吏緣爲奸侵欺不已科外之捧旣骨之徵故無論延及族屬橫犯良民萬口號籲十室騷擾此近日民弊之大略也大抵此等痼弊皆由於守令之貪汚方今民牧視百姓如家鷄圈豚以侵漁爲能事掊克爲伎倆蠲減之敎字恤之意屢發於絲綸之間而互相掩覆無所顧忌使殿下仁愛之澤閼而不行民安得不困弊安得不滋耶然則今日矯弊之道當以擇守令爲先守令之本係於監司監司之本係於廟堂與銓曹廟堂與銓曹之本係於殿下之一心惟願殿下精以察之一以守之從事於知行工夫而又必以乾剛手段向前擔去涵養本源措諸事爲以爲端本出治之要日近賢士大夫訪問治道審擇而去取之其爲切近功用未有過於是者也伏願殿下深留意焉批以一見再見頗甚精詳且見疏本亦多有可以採用者極可嘉也
정조 20년 · 목
疏略曰臣病枕奄奄金吾新命未一旬而復降聖上特以簪履之舊不欲永棄每假光寵記存於衆擯之中臣雖至頑寧不知感而望絕趨承罪積逋慢受恩彌重孤恩轉甚撫躬悼歎滿心悚蹙噫雖彼牛馬之微及其齒老而力盡不堪於鞭策則使之稅駕而脫覊任其息足而磨樹物猶爲主所憐得順其性如臣殘喘獨未蒙聖澤獲遂至願則臣反不如矣伏乞俯垂愍察先鐫臣所帶之任仍許臣致仕之願批以前批旣言卿其勿辭行公
정조 20년 · 강
判下秋曹殺獄案
정조 20년 · 목
刑曹啓言木川沈福永打殺金本伊事囟門皮坼之傷實因明的鐵鍬橫打之狀屍親目擊下手極其猛毒致命無異當下而其子稱冤者不過曰死者之抱疾也官吏之受賂也而各人之招旣無看證則語皆架鑿徒歸誣捏其中最緊關者卽剪髮索痕一句語而此亦有可破者傷處旣在囟門而部伍切近髮際其在詳檢之道裁開亂髮細驗分寸事固無怪不可以此指爲疑端則其所稱冤不足聽理大抵金本伊之於沈福永自有名分之殊而挾富欺蔑積成嫌隙垈田則開逕而奪耕新穀則靳惜而不貸爲福永者强弱相懸無路洩憤則末乃身操版鍤塞路拔蔥以爲逞憾之計本伊趕入奪鍬直以爾汝相加經犯其方生之憤則宿怒新憾驀地陡起不計器仗之輕重分野之緊漫乃以在手之鐵鍬順勢一擲不覺撞著頭部致令一下而卽斃雖欲諉之於死者之自顚其孰信之此與用意故殺雖或有間其逞憤行凶之狀節節難掩不可以其子之呼冤有所參恕請沈福永加刑得情依法償命從之
정조 20년 · 강
重推忠淸監司林濟遠
정조 20년 · 목
政院啓言卽見忠淸監司林濟遠鴻山縣兵符事査啓則跋辭中引用不經文字至於該縣監罷黜措辭中姑先二字亦違格例奏御文字何等嚴重而有此不審請從重推考允之
정조 20년 · 강
命壯勇外營親軍衛三月朔試射入格人施賞有差
정조 20년 · 목
柳葉箭入格左列親軍衛出身李德恒等二人貫一中邊一中以上各木一疋左列親軍衛閑良文載益等八人邊二中各布一疋賜給
정조 20년 · 강
京畿監司金文淳以園所外南山及各處補土植松形止馳啓
정조 20년 · 목
該監司狀啓以爲卽接差使員安城郡守曺允植所報則自去月二十九日至今月初一日九邑付役形止區別修報續接始興縣令金思義所報則本縣所授城隍山植木處自去月二十日至今月初一日付役募軍植松都數牒報而今方連爲董役九邑募軍植松數爻及始興募軍植木數爻竝開錄馳啓二月二十九日水原募軍四百五十名鳳鳥峯西麓間間補土被莎植松三萬一千四百五十株畢役廣州募軍二百五十名終境寺洞間間補土被莎植松二千三百六十株同日右西門外移付募軍二百五十名臥牛峴火巢補築植松七千六百五十株南陽募軍二百五十名禦侮峴北麓金堂巖後植松五千八百十三株安城募軍四十五名匠人募軍四十五名宅溪第二巷補土長七步上闊九步下闊九步深二丈安山募軍一百二十三名自古西門外路下至臥牛峴植松二千二百六十五株振威募軍一百八十八名鷹峯峴東至二巷三巷補土長六十步廣四十五步植松三千七百四十株龍仁募軍九十名下南山石串峙植松七千二十六株果川募軍一百六十九名自西池村邊至草峰植松三千九百九十三株陽城募軍一百十五名鷹峯峴石串峙第一巷二巷補土長三十步廣四十五步植松三千五百株三十日水原募軍三百九十八名項强洞南脊補土植松一萬三百二十株廣州募軍二百五十名古西門外初境臥牛峴火巢補築植松八千一百六十五株南陽募軍二百五十八名自禦侮峴至洪範山補土植松五千七百三十二株安城募軍四十五名匠人募軍四十五名宅溪第二巷補土長十步上闊九步下闊九步深一丈安山募軍一百七十九名自古西門外下至臥牛峴植松六千三百七十株振威募軍一百九十三名鷹峯峴東至第四巷五巷補土長六十三步廣一百五十步植松四千五百十二株龍仁募軍八十五名下南山石串峙植松八千二百七十三株果川募軍一百五十名西池村至草峯植松三千五百五十株陽城募軍一百二十五名鷹峯峴石串峙植松五千六百四十株三月初一日水原募軍三百七十七名項强洞南脊八處補土被莎植松二萬一千株畢役廣州募軍一百五十名臥牛峴補築植松六千四百三十株南陽募軍二百二十三名禦侮峴西麓至洪範山南麓植松四千一百十二株安城募軍七十七名匠人募軍五十名買土軍三十七名宅溪第三巷補土長九步闊七步深一丈安山募軍二百三十九名古西門外臥牛峴植松七千二百二十九株振威募軍一百三十三名鷹峯峴第六巷至九巷補土長六十步廣一百五十步植松四千一百十五株龍仁募軍九十五名下南山石串峙植松六千一百六十四株果川募軍二百九十八名西池村至草峯植松四千八百三十九株雜木一千一百二十株陽城募軍一百二十五名鷹峯峴石串峙植松八千四百五十株都合募軍五千二百五十九名植松十八萬二千六百九十八株雜木一千一百二十株始興所授城隍山自二月二十日至三月初一日募軍二千三十名植松二萬六千九百三十七株
정조 20년 · 강
整理鑄字成監董閣臣以下施賞有差
정조 20년 · 목
我東活字印書之法始自國初太宗朝癸未以經筵古註詩書左傳爲本命李稷等鑄十萬字是爲癸未字世宗朝庚子命李蕆等改鑄是爲庚子字甲寅以庚子字纖密出經筵所藏孝順事實爲善陰隲等書爲字本命金墩等鑄二十餘萬字是爲甲寅字行之者三百年予於壬辰在東宮仰請大朝以內下甲寅字所印心經萬病回春二書爲字本鑄五萬字藏之是爲壬辰字臨御之元年丁酉命關西伯以甲寅字爲字本鑄十五萬字儲之內閣又於壬寅命關西伯以本朝人韓構書爲字本鑄八萬餘字亦儲之內閣大抵前後所鑄鑄字銅體不一其擺印也率用濕紙均黏每刷一版另立數人以朱墨逐勢句抹猶患欹斜動費時日監印諸臣屢以是爲言壬子命倣中國四庫書聚珍板式取字典字本木用黃楊刻成大小三十二萬餘字名曰生生字乙卯整理儀軌及園幸定例等書將編次印行命以生生字爲本範銅鑄字鍮鐵一千四百斤鑄鐵六百斤鍮鑞二百五十斤取用地部工匠料廩各樣物力錢二千三百兩取用整理餘錢自十一月初二日設五爐至丙辰三月十六日工告訖大字十六萬小字十四萬餘名之曰整理字分儲七欌藏于奎瀛新府蓋其制式齊整無絲髮隙又有彙入類出之法比之前鑄活字至簡且捷省費省勞者不啻倍篵○監董閣臣直提學李晩秀原任直閣尹行恁各內下鹿皮一令賜給看役前同知柳明杓鑄字監官差定牌將嘉善黃仁爀分類唱準嘉善趙穎木二疋書吏劉相祐等二人木二疋使令吉光福木一疋房直姜再乭等三人米三斗守欌諸員鄭甲成等四人印出匠韓昌得木布各一疋刻手邊首劉澤龍木三疋小罏匠邊首金仁璟帖加刻手朴亨蕃等七人小罏匠金世萬等六人小罏匠助役金致鑑等六人豆錫匠邊首李震福豆錫匠李得希等二十二人九十日以上木二疋七十日以上木布各一疋五十日以上木一疋四十日以上布一疋使喚牢子李壽贊巡令手李聖燁各布一疋
정조 20년 · 강
命西北別付料試射待晴爲之
정조 20년 · 강
命領敦寧兪彥鎬家遣史官問疾
정조 20년 · 강
命楊州民所受北漢餉還以錢代給仍命總戎使徐有大重推管城將李膺運拿處